Lissa Mathiasen (S), 2003-02-19:
Det er også grunden til, at vi synes, der skal gribes ind. Regeringen har indtil nu set totalt passivt til, og end ikke Rigadvokatens rapport har fået regeringen til at handle.
Det er for os ikke alene uforståeligt, men også uacceptabelt, og jeg vil også godt sige, at vi synes egentlig, at det har været for slapt.
Derfor glæder det mig meget, at denne debat har fået regeringen på andre tanker.
Faglige organisationer har en egeninteresse i, at der er lov og orden på arbejdsmarkedet.
Alternativet er, at overenskomster, lønniveauer og ordnede arbejdsvilkår undergraves netop af den kriminelle aktivitet. Det er en selvfølge og selvfølgelig også relevant at berøre Østudvidelsen og vandrende arbejdstagere i denne her sammenhæng.
Det er vi også parate til at diskutere i dag.
Men vores grundlag er, at her har regeringen inviteret til forhandling, og vi afventer derfor det udspil, der er varslet.
Selve lovgrundlaget for indsatsen mod illegal arbejdskraft mener vi er godt nok, men håndteringen er, som jeg tidligere har sagt, for slap.
Det er en hån mod mennesker, at der intet gøres, når de til politiet anmelder virksomheder eller private, der anvender illegal arbejdskraft.
Det er heller ikke godt nok, når udtalelser fra politiet viser det samme.
Det kan ikke være rigtigt, at politiet henviser til, at det er mange år siden, der sidst har været sager her i politikredsen.
Derfor var de ikke lige opmærksom på den nye lov fra 2000; derfor er bøderne blevet lidt små; derfor er der ikke kommet nogen konfiskation af fortjenesten, og det var efter de gamle regler, de kom til at køre.
Det er ikke godt nok. Men bedre bliver det ikke, når vi her ser sager, hvor illegale arbejdere får lov til at gå, fordi politiet ikke kender regelsættet om, at et skattekort ikke er et bevis på en gyldig arbejdstilladelse.
Det er for slapt, ja, vel egentlig værre end det.
Så flyder det grimt i forhold til regeringen.
Jeg skal ikke lægge skjul på, at vi glæder os over i Socialdemokratiet, at regeringen har tilkendegivet, at den nu er enig.
Vi skal se større bøder; vi skal se fængselstraf; vi skal se konfiskation af fortjenester som konsekvensen for de arbejdsgivere og de private, der gør brug af illegal arbejdskraft.
Vi glæder os over, at regeringen endelig vil være med til at lave den indsats.
Pudsigt er det bare, at der åbenbart skulle et flertal og en debat til her i salen.
Jeg skal derfor slutte med på vegne af forespørgerne, Socialdemokratiet og Socialistisk Folkeparti, samt Venstre, Det Konservative Folkeparti og Enhedslisten at fremsætte følgende: Forslag til vedtagelse
»Idet Folketinget konstaterer, at - anvendelsen af illegal arbejdskraft udgør et meget betydeligt samfundsmæssigt problem, - efterforskningen og strafforfølgningen af disse sager ikke lever op til seneste lovændring, - det danske samfund mister skatteindtægter m.v., - overenskomstmæssige forhold på det danske arbejdsmarked undergraves ved brugen af illegal arbejdskraft, pålægger Folketinget regeringen senest oktober 2003 at iværksætte følgende initiativer: - oprette lokale/regionale netværk mellem fagforeninger, arbejdsgivere, politi og andre offentlige myndigheder til afsløring af illegal arbejdskraft samt at sikre en effektiv koordination og udveksling af oplysninger mellem myndighederne, - sikre, at der gennem en central enhed under Rigspolitichefen foretages systematisk indsamling og videreformidling af oplysninger om illegal arbejdskraft til støtte for de lokale/regionale myndigheders indsats på området, - sikre, at transportvirksomheder, der benytter tredjelandeschauffører uden arbejdstilladelse til indenrigstransport i Danmark, retsforfølges, - sikre, at arbejdsgivere, der benytter illegal arbejdskraft, får konfiskeret fortjenesten og idømmes betydelige bøder, jf. gældende lovgivning.«